Hanna Pakarinen

Idols

Pakarinen osallistui ensimmäiseen Suomessa järjestettyyn Idols-kilpailuun vuonna 2003. Vuoden 2004 tammikuussa järjestetyssä finaalissa hän esitti itse valitsemanaan sävellyksenä Tina Turnerin kappaleen "Simply the Best", tuomareiden valitseman Banglesin "Eternal Flame" -kappaleen sekä Idols-voittajalle tehdyn laulun "Tulin voittamaan". Finaaliäänestyksessä Pakarinen voitti keravalaisen Jani Wickholmin. Hän sai peräti 431 000 ääntä, kuusikymmentä prosenttia koko äänipotista, kun taas Wickholm sai loput neljäkymmentä prosenttia, 282 000 ääntä. Kaiken kaikkiaan ääniä annettiin 713 000. Voittona Pakariselle ojennettiin 30 000 euron šekki ja levytyssopimus BMG:n kanssa. Ennen Idolsin voittoaan Pakarinen työskenteli noutomyyjänä Puukeskuksella.
Hanna Pakarisen ensimmäinen single Love Is Like a Song, englanninkielinen versio Idols-finaalissa tulkitusta "Tulin voittamaan" -kappaleesta, julkaistiin helmikuun lopussa 2004. Debyyttialbumi When I Become Me ilmestyi 9. kesäkuuta 2004 ja myi platinaa. Pakarinen aloitti esiintymiskiertueen, joka päättyi 20. elokuuta 2005. Toinen albumi, Stronger, julkaistiin 7. syyskuuta 2005. Se ei enää menestynyt ensialbumin tavalla, vaikka debytoikin Suomen virallisen albumilistan toisella sijalla. Stronger pysyi Suomen virallisella Top40-listalla seitsemän viikkoa ja myi kultaa.

Eurovision laulukilpailu

Pakarinen julkaisi kolmannen albuminsa Lovers 14. helmikuuta 2007 ja se myi vielä saman vuoden aikana kultaa. Hanna Pakarinen valittiin helmikuussa 2007 edustamaan Suomea saman vuoden euroviisuissa, jotka järjestettiin ensimmäistä kertaa Helsingissä. Hänen edustuskappaleensa "Leave Me Alone" sai Suomen loppukarsinnassa 17,7 prosenttia kaikista äänistä.  Pakarinen sijoittui lopullisessa viisufinaalissa sijalle seitsemäntoista 53 pisteellä.

Euroviisujen jälkeen

Pakarinen lauloi Musta jää -elokuvan tunnuskappaleen "Black Ice". Kappaleen on säveltänyt Apocalyptica-yhtyeen Eicca Toppinen.
Pakarinen suunnitteli Kalevalan korulle oman korunsa 2008, ja näin jatkui yhteistyö mikä sai alkunsa Euroviisuista.
Pakarinen aloitti kesällä 2008 uuden, neljännen albuminsa nauhoitukset. Albumi Love In A Million Shades julkaistiin  14. tammikuuta 2009 ja sen ensimmäinen single "Make Believe" julkaistiin syksyllä 2008. Albumin nimikkokappale julkaistiin myöhemmin albumin kolmantena singlenä ja se oli myös Kielletty hedelmä -elokuvan tunnuskappale.

Paperimiehen tytär ja Olipa kerran elämä

Loppusyksystä 2009 Pakarinen aloitti uuden, viidennen albuminsa nauhoitukset. Projekti oli edellisiin albumeihin verrattuna erilainen, sillä Pakarinen oli mukana tekemässä kaikkia albumin sanoituksia ja sävellyksiä. Uusi albumi on edellisistä poiketen suomenkielinen. Albumi sai nimekseen Paperimiehen tytär ja se julkaistiin lokakuun puolessa välissä 2010. Albumin ensimmäisenä singlenä julkaistiin levyn nimikappale.
Muita albumilta julkaistuja singlejä olivat ”Se yksi ainoa” ja ”miehet”, jonka musiikkivideossa esiintyy muun muassa Riku Niemi.
Pakarinen julkaisi Olipa kerran elämä albumin 23. elokuuta 2013, jota ovat edeltäneet singlet "Sydän tuli vastaan", "Jokapäiväinen" ja "Olipa kerran elämä".

Musiikki

Vuonna 2008 Pakarinen levytti kappaleen ”Walking in the Winter Wonderland” Elvis Presleyn Christmas Duets-albumille. 
2009 Pakarinen oli mukana Ipanapa2-albumilla kappaleella ”Mörkö Mainio”. 
Pakarinen on kirjoittanut Samuli Edelmanin ”Ei mitään hätää” kappaleen yhdessä Markus Koskisen (Teleks) kanssa. 
Pakarinen on mukana elokuussa 2015 Mannerheimin lastensuojeluliiton kampanjassa koulukiusausta vastaan. Hän teki kampanjalle kappaleen ”Stop” yhdessä Saara Törmän, Pertti Jalosen ja Lc NIck kanssa.

Radio

Pakarinen voitti syksyllä 2006 Radio Novan järjestämän Juontaa tähtien kanssa -kilpailun ja sai palkinnoksi oman radio-ohjelman, joka tuli torstai-iltaisin kello 21–22. 
2011 heinäkuussa Pakarinen juonsi Radio Aallon kesää yhdessä Juha Valvion kanssa ja teki juontovierailuja talven 2012 aikana samalla kanavalla. 2014 kesän Radio Voicella Kesä-aamun juontajana Eetu Teräksen kanssa. 2015 elokuusta lähtien Ylen Radio Suomessa toimittamassa musiikin ajankohtaisohjelmaa nimeltä Parasta Aikaa yhdessä Tuuli Saksalan kanssa. Pakarinen toimittaa myös Lakatut varpaankynnet -ohjelmaa samalle kanavalle.

Yksityiselämä

Pakarinen avioitui syyskuussa 2017 muusikko Risto Niinikosken kanssa, seurusteltuaan hänen kanssaan yli 10 vuotta. He asuvat Helsingissä ja avioparille syntyi poikavauva toukokuussa 2018.
Pakarinen oli Lappeenrannassa SDP:n ehdokkaana kunnallisvaaleissa vuonna 2000 saaden 80 ääntä. Hän pääsi varavaltuutetuksi ja oli vapaa-aikalautakunnan jäsen.
Pakarinen aloitti Youtube-kanavalleen säännöllisen videoiden teon tammikuun viimeisenä päivänä 2017, tarkoituksenaan luoda yli kolmikymppisille samankaltaista sisältöä kuin monet nuoremmat, suositut Tubettajat tekevät. Pakarinen lataa lähes viikoittain elämästään kertovia videoita kanavalleen.